Anno ab Incarnatione Domini millesimo LXXX, regnante rege Francorum Philippo, residente in sede Matisconensi Landrico memorande memorie episcopo. Ego Hugo Fuldradus, quia cognovi quod injuste tenebam quartam partem decimarum ecclesie Sancte Marie de Agrillo, reddidi illam Sancto Vincentio, cujus jus erat, per manum Odonis decani et Bernardi archipresbiteri, cum assensu uxoris mee Girberge, pro mea et ejus et antecessorum nostrorum animabus, eo pacto ut nullus heredum nostrorum canonicis Sancti Vincentii inde inquietare presumat, et qui inquietaverit in his que retinuimus, nullum jus habeat; et canonici pro me et uxore mea, in diebus anniversarii, memoriam faciant. Huic redditioni interfuerunt memorati decanus et archipresbiter, Pontius de Marnise, Stephanus Darbot presbiter de Curte, Bernardus presbiter de Mardubrio.